Број на Службен весник: 10/2020

Датум на објава на Службен весник: 16.01.2020 година

**МИНИСТЕРСТВО ЗА ПРАВДА**

Врз основа на член 35 став (6) од Законот за извршување на санкциите („Службен весник на Република Северна Македонија“ бр. 99/19 и 220/19), министерот за правда донесе

ПРАВИЛНИК ЗА ВИДОТ НА КАЗНЕНО – ПОПРАВНИТЕ УСТАНОВИ

**Член 1**

Со овој правилник се пропишуваат видовите на казнено-поправни установи.

**Поим на видови на казнено-поправни установи**

**Член 2**

Казнено-поправни установи, во смисла на овој правилник се:

-   установи во кои се основаат посебни одделенија согласно потребата за интерна класификација и третман на осудените лица и

-   установи за определена категорија осудени лица.

**Член 3**

Видот на казнено-поправните установи се врши според хоризонтална и вертикална поделба.

**Член 4**

Хоризонтална поделба на установите се врши според:

-   полот на осудените лица,

-   возраста на осудените лица,

-   должината на казната,

-   степенот на обезбедување, степенот на ограничување на слободата на движење и видовите на третман што се применуваат спрема осудените лица.

Вертикална поделба на установите се врши според:

-   објективните и субјективните карактеристики на осудените лица.

**Видови казнено-поправни установи според полот на осудените лица**

**Член 5**

Казнено-поправните установи според полот на осудените лица, можат да бидат установи за лица од машки пол и установи за лица од женски пол.

Во одредени казнено-поправни установи може да се основа посебно одделение за издржување на казната затвор на осудени лица од женски пол.

**Видови казнено-поправни установи според возраста на осудените лица**

**Член 6**

Казнено-поправните установи според возраста на осудените лица, можат да бидат установи за полнолетни лица и установи за деца.

**Видови казнено-поправни установи според степенот на обезбедување, степенот на ограничување на слободата на движење и видовите на третман што се применуваат спрема осудените лица**

**Член 7**

Казнено-поправните установи според степенот на обезбедување, степенот на ограничување на слободата на движење и видовите на третман што се применуваат спрема осудените лица, можат да бидат установи од затворен, полуотворен и отворен вид.

**Видови казнено-поправни установи според должината на казната**

**Член 8**

Казнено-поправните установи според должината на казната можат да бидат казненопоправни домови и затвори.

**Член 9**

Казнено - поправните домови се установи кои можат да бидат од затворен или од отворен вид.

Затворите по правило се установи од полуотворен вид, освен ако не се предвидени како посебни установи за определена категорија осудени лица.

**Член 10**

Казнено-поправни домови се:

-  Казнено - поправен дом Идризово со Отворено одделение во Велес,

-  Казнено-поправен дом Штип,

-  Казнено-поправен дом Прилеп,

-  Казнено-поправен дом од отворен вид Струга.

Затвори се:

-  Затвор Битола,

-  Затвор Гевгелија,

-  Затвор Куманово со Отворено одделение во Крива Паланка,

-  Затвор Охрид,

-  Затвор Скопје,

-  Затвор Струмица и

- Затвор Тетово.

**Посебни одделенија во казнено-поправните установи**

**Член 11**

Во установите од затворен и полуотворен вид се основаат затворени, полуотворени и отворени одделенија.

**Член 12**

Во одделни установи од полуотворен вид се основаат посебни одделенија за извршување на мерката притвор (притворски одделенија).

**Член 13**

Во установите се основаат одделенија за прием на осудени лица (приемни одделенија).

**Член 14**

Во установите може да се основаат посебни одделенија за осудени лица странски државјани и за лица без државјанство.

**Член 15**

Во установите може да се основаат одделенија за осудени лица со висок и многу висок безбедносен ризик.

**Член 16**

Во установи од затворен вид може да се основаат посебни одделенија на лица осудени на казна доживотен затвор.

**Член 17**

Овој правилник влегува во сила наредниот ден од денот на објавувањето во „Службен весник на Република Северна Македонија”.

|  |  |
| --- | --- |
| Бр. 01-313/1 |   |
| 16  јануари 2020 година | Министер за правда, |
| Скопје | д - р**Рената Дескоска**, с.р. |